PLA PLURIENNAL DE POLÍTICA LINGÜÍSTICA DE LA UNIVERSITAT D'ALACANT PER A LES LLENGÜES OFICIALS - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/1804)
  + [Valencià](/va/acuerdo/1804)






Selector de idioma

Leer

* [Español](/es/acuerdo/1804)
* [Valencià](/va/acuerdo/1804)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





PLA PLURIENNAL DE POLÍTICA LINGÜÍSTICA DE LA UNIVERSITAT D'ALACANT PER A LES LLENGÜES OFICIALS[Butlletí Oficial Universitat d'Alacant](/ca/Publicacion)
=======================================================================================================================================================

Secretaria General

Butlletí Oficial Universitat d'Alacant





PLA PLURIENNAL DE POLÍTICA LINGÜÍSTICA DE LA UNIVERSITAT D'ALACANT PER A LES LLENGÜES OFICIALS

Data d'aprovació
:   29/06/2011

Data de publicació
:   05/07/2011

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/pdf.asp?pdf=1804.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/1804)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/1804)
  + [Compartir acuerdo en 

    X](https://twitter.com/intent/tweet?via=UA_Universidad&text=PLA PLURIENNAL DE POLÍTICA LINGÜÍSTICA DE LA UNIVERSITAT D'ALACANT PER A LES LLENGÜES OFICIALS&url=https://www.boua.ua.es/va/acuerdo/1804)

**Títol:** PLA PLURIENNAL DE POLÍTICA LINGÜÍSTICA DE LA UNIVERSITAT D'ALACANT PER A LES LLENGÜES OFICIALS

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 29 de juny de 2011

PLA PLURIENNAL DE POLÍTICA LINGÜÍSTICA DE LA UNIVERSITAT D’ALACANT PER A LES LLENGÜES OFICIALS

Línies estratègiques i objectius de política lingüística 2011-2012 (horitzó 2015)

1 PREÀMBUL

1.1 PRESENTACIÓ

L’Estatut de la Universitat d’Alacant declara que aquesta universitat té, com la Comunitat Valenciana, dues llengües oficials, i d’aquesta realitat i de l’obertura al multilingüisme en fa un valor i un tret definidor de la seua identitat com a universitat valenciana i europea, acollidora i oberta al coneixement i a totes les cultures.

L’Estatut de la Universitat explicita la voluntat de la comunitat universitària de fer normal el valencià, llengua oficial a la Universitat, en tots els àmbits de la vida universitària. L’aposta per la formació lingüística del seu personal en les dues llengües oficials és, doncs, un pas necessari per a fer-ne possible l’ús en la docència, en la gestió i la comunicació, en el seu funcionament diari.

Els passos fets en els darrers anys per a actuar com una universitat amb dues llengües oficials i, especialment, per a promoure el coneixement i l’ús del valencià, són un punt de partida important, però col·lectivament cal anar més enllà. Hem de fer que el valencià siga una llengua de totes i tots els universitaris, tant del personal de la Universitat com dels estudiants que trien la Universitat d’Alacant per a la seua formació universitària. Perquè sols d’aquesta manera la Universitat prepararà futures generacions de graduats capaços de treballar en les dues llengües oficials.

Per a avançar en la consecució d’aquests objectius, la Universitat va crear un òrgan assessor del Consell de Govern, la Comissió de Política Lingüística (acord del Consell de Govern de maig de 2010:

[http://www.boua.ua.es/pdf.asp?pdf=1523.pdf](/pdf.asp?pdf=1523.pdf)

La CPL ha elaborat aquest Pla Pluriennal de Política Lingüística per als pròxims anys amb la voluntat que la Universitat en el seu conjunt, el personal i les unitats i centres el facen seu i el despleguen en el treball diari en els seus àmbits d’actuació pel bé de la formació de l’alumnat i el compliment dels objectius encomanats a la Universitat d’Alacant.

Aquest Pla Pluriennal de Política Lingüística adopta unes línies estratègiques d’actuació per als pròxims anys i fixa uns objectius estratègics i uns objectius específics o operatius per als set àmbits o eixos definits en aquest Pla: alumnes, PDI, PAS, usos institucionals, extensió universitària, Fundació General i empreses externes concessionàries. D’aquests objectius específics se’n deriven diverses accions possibles per als pròxims anys. L’entrada en funcionament dels nous títols de grau i la filosofia de l’Espai Europeu d’Educació Superior fan aconsellable centrar aquest Pla en els alumnes, en la seua formació professional i integral, i en els usos lingüístics institucionals de la Universitat.

Els diferents òrgans i unitats de la Universitat, en l’àmbit de les seues competències, i amb el suport de la Comissió de Política Lingüística, hauran de desplegar o adaptar a les seues circumstàncies específiques els objectius estratègics i específics dels diferents eixos o àmbits que els afecten, amb la finalitat que la Universitat en conjunt avance en la mateixa direcció en les diferents línies estratègiques d’aquest Pla, encara que cada òrgan o unitat ho faça al ritme que considere més apropiat i eficaç.

La Comissió de Política Lingüística elaborarà anualment una memòria sobre les accions dutes a terme i els avanços aconseguits amb la informació institucional de la Universitat (SIUA) i la informació facilitada pels agents responsables de desplegar aquest Pla (centres, departaments, instituts, la Gerència i els altres òrgans i unitats).

Per a desenvolupar una política lingüística global, la Universitat d’Alacant hauria de complementar aquest Pla amb altres iniciatives per a promoure el plurilingüisme dels membres de la comunitat universitària (tant de llengües estrangeres per al personal i alumnes de la Universitat d’Alacant, com de les llengües oficials per als alumnes i PDI forans).

1.2 FONAMENTS LEGALS

Aquest Pla de Política Lingüística pretén concretar un dels fins de la Universitat d'Alacant encomanat pel seu Estatut en l'article 2, l), el qual estableix com a fins propis de la Universitat d'Alacant «potenciar el coneixement i ús de la llengua pròpia de la Comunitat Valenciana», com a concreció de l’autonomia universitària reconeguda constitucionalment. En aquest sentit, dins del marc més ampli que consagra el compromís de les administracions públiques amb aquesta promoció i, partint del fet que tant valencià com castellà, segons l'article 1.4 de l'Estatut, són llengües oficials, la voluntat del govern actual de la Universitat i dels precedents és proporcionar un nou impuls en aquest procés de normalització, similar al d’altres universitats públiques valencianes.

Òbviament, el principi vertebrador i informador del Pla Pluriennal de Política Lingüística que ara es presenta, i dels documents que se’n deriven, és el mateix que conforma l’actual Estatut d'Autonomia de la Comunitat Valenciana, aprovat per la Llei Orgànica 1/2006, de 10 d’abril (DOCV 5238, de 14/04/2006), com a integrant del bloc de constitucionalitat al costat de la Constitució espanyola i dels diversos preceptes que consagren el règim de doble oficialitat lingüística (com l'art. 7, l'art. 9, etc.), juntament amb altres corol·laris de regles de dret que deriven de la Llei 4/1983, de 23 de novembre, d’ús i ensenyament del valencià.

Per això, aquest compromís exigible jurídicament de normalitzar la llengua pròpia en tot l’àmbit públic no pot ser aliè a la Universitat d'Alacant, i al conjunt de col·lectius que la integren a l’hora de prestar el servei públic de l’educació superior. En efecte, dins de les condicions més àmplies de la normativa estatal bàsica no és d’importància menor que l'article 54 de la Llei 7/2007, de 12 d’abril, que aprova l'Estatut bàsic de l'empleat públic, disposa, com a deures dels empleats públics, dins del codi de conducta, que «garantiran l’atenció al ciutadà en la llengua en què ho sol·licite, sempre que siga oficial en el territori» (art. 54.11).

Per la seua banda, l’article 56.2 disposa: «Les administracions públiques, en l’àmbit de les seues competències, hauran de preveure la selecció d’empleats públics degudament capacitats per a cobrir els llocs de treball en les comunitats autònomes que gaudisquen de dues llengües oficials».

De manera més ambigua, la Llei 10/2010, de 9 de juliol, d’ordenació i gestió de la funció pública valenciana (DOCV 6310, de 14/07/2010), afirma: «Els qui superen les proves selectives acreditaran els seus coneixements de valencià mitjançant la presentació dels certificats, diplomes o títols que hagen estat homologats per la Generalitat, o mitjançant la realització d’un exercici específic a aquest efecte. El personal que no puga acreditar els coneixements esmentats haurà de fer els cursos de perfeccionament que, amb aquesta finalitat, organitze l’administració de la Generalitat» (art. 53.2). Pel que fa als requisits d’accés, l’article 53.4 diu: «Només podran exigir-se altres requisits específics d’accés si guarden relació objectiva i proporcionada amb les funcions a assumir i les tasques que s’ha d’exercir, i són establits d’una manera abstracta i general».

D’una manera o altra, per tant, a l’empara de la normativa esmentada, es considera la necessitat de concretar les capacitats o perfils lingüístics de tots els empleats públics de la Universitat d'Alacant, cosa que ha de ser objecte de determinació en les respectives relacions de llocs de treball o altres instruments a què es refereix l’art. 74 de l’Estatut bàsic de l'empleat públic. Així, per exemple, les determinacions del lloc de treball correspon fixar-les en les diferents eines que vertebren el personal al servei de les administracions públiques, entre les quals es troben les relacions de llocs de treball (RLT) en atenció a la singularitat de cadascun d’aquests, incloent-hi les exigències lingüístiques per a la provisió de la plaça, cosa que té una àmplia cobertura en l’art. 42 de la Llei 10/2010, de 9 de juliol, d’ordenació i gestió de la funció pública valenciana.

Per tot això, la Universitat d'Alacant decideix adoptar aquest Pla Pluriennal de Política Lingüística, que estableix les mesures que permeten garantir el dret dels ciutadans a gaudir d’un servei públic efectivament bilingüe. Aquest dret es deriva del pluralisme lingüístic de l’estat espanyol, definit en l’Estatut bàsic de l'empleat públic, i s’ha de concretar en cada marc operatiu.

Per això, cal mesurar i determinar el dret dels ciutadans (alumnes i usuaris en general) en el servei públic concret, en aquest cas l’universitari en tota la seua extensió; i això només és possible si partim del coneixement de la competència lingüística dels empleats públics de la UA. Cal, per tant, que tots els empleats públics de la Universitat d’Alacant acrediten, segons criteris fixats en atenció a les singularitats de cadascun dels llocs de treball, les competències lingüístiques en la llengua oficial i pròpia, valencià segons l’Estatut d'Autonomia, acadèmicament català.

Des d’aquesta perspectiva, aquest Pla Pluriennal de Política Lingüística per a les llengües oficials té ben present la realitat social de la Universitat d’Alacant i la normativa marc esmentada, tot això pensant en la consecució d’un servei públic de qualitat i en la satisfacció plena dels drets de les persones usuàries, objectius que han de comportar el respecte i la salvaguarda dels drets lingüístics.

2. PLA PLURIENNAL DE POLÍTICA LINGÜÍSTICA DE LA UNIVERSITAT D’ALACANT PER A LES LLENGÜES OFICIALS

2.1 Línies estratègiques de la política lingüística 2011-2012 (horitzó 2015)

1)      Millorar la formació i l’ús de llengües de l’alumnat de la Universitat d’Alacant. Fer del valencià una llengua de totes i tots els universitaris (alumnes, PDI i PAS).

2)      Millorar i augmentar l’oferta de la docència en valencià i garantir-ne una bona qualitat lingüística.

3)      Millorar i augmentar la comunicació institucional i de gestió en valencià.

4)      Millorar la transferència del coneixement i de la tecnologia en valencià.

2.2 Eixos o àmbits d’actuació

1)      Alumnes

2)      Personal docent i investigador (PDI)

3)      Personal d’administració i serveis (PAS)

4)      Usos institucionals

5)      Extensió universitària

6)      Fundació General de la Universitat d’Alacant (FGUA)

7)      Empreses externes concessionàries de serveis a la comunitat universitària.

2.2.1 Alumnes

Objectius estratègics:

1)      Millorar la formació lingüística dels alumnes per a facilitar l’accés al mercat de treball de manera que puguen exercir professionalment en les dues llengües oficials.

2)      Oferir docència en valencià a tots els alumnes.

Objectius específics o operatius:

1)      Posar en marxa diverses mesures perquè tots els alumnes acaben els estudis amb una formació lingüística adequada per a poder exercir la seua professió en les dues llengües oficials.

2)      Adaptar l’oferta de la docència perquè tots els alumnes puguen estudiar en valencià en totes les titulacions de grau i en el màster de Formació del Prof. de Secundària.

3)      Establir els mecanismes i les vies perquè els alumnes disposen de les acreditacions lingüístiques bàsiques per a l’accés al mercat laboral i que aquestes tinguen l’adequat reconeixement extern en totes les administracions públiques de l’Estat, de Catalunya, de les Illes Balears i les valencianes.

4)      Incrementar l’oferta d’activitats, en valencià, d’extensió universitària o acadèmiques complementàries als estudis.

2.2.2 Personal Docent i Investigador (PDI)

Objectius estratègics:

1)      Facilitar al PDI la formació lingüística suficient per a atendre adequadament l’alumnat en les dues llengües oficials i per a fer docència en valencià. Oferir formació complementària per a un bon ús de les llengües oficials.

2)      Seleccionar i promoure PDI capacitat lingüísticament per a atendre les necessitats lingüístiques dels alumnes, dels departaments, dels centres i de la Universitat.

Objectius específics o operatius:

1)      Millorar la formació lingüística bàsica en valencià del PDI i facilitar la formació complementària per a millorar la seguretat lingüística en l’ús del valencià en la docència i la qualitat lingüística dels materials facilitats als alumnes.

2)      Reforçar la innovació i l’intercanvi d’experiències entre el PDI que fa docència en valencià

3)      Promoure que els departaments tinguen PDI amb competència lingüística suficient per a impartir la docència en valencià en totes les titulacions.

4)      Impulsar la divulgació científica en català.

5)      Reforçar la mobilitat i la col·laboració al si de la Xarxa Vives.

2.2.3        Personal d’Administració i Serveis (PAS)

Objectius estratègics:

1)      Oferir formació lingüística, cultural i tecnològica aplicada per a millorar la qualitat del treball en les dues llengües oficials.

2)      Seleccionar i promocionar el PAS capacitat lingüísticament per a poder treballar adequadament en les dues llengües oficials.

Objectius específics o operatius

1)      Fer realitat que el valencià és llengua d'atenció als usuaris i de relació professional de les unitats administratives de la Universitat d'Alacant.

2)      Posar en marxa un pla d’accions formatives per a impulsar l’ús oral.

3)      Fomentar una actitud positiva envers la utilitat i l’ús actiu del valencià.

4)      Incloure la competència en llengües en la selecció i en la promoció del PAS.

5)      Impulsar la formació lingüística bàsica i apliacada.

2.2.4 Usos Institucionals

Objectius estratègics:

1)      Universitat d’Alacant s’ha de presentar a la societat i als usuaris com una institució bilingüe, acollidora lingüísticament i culturalment, i oberta al món, i de tot això en fa un valor positiu.

2)      La Universitat d’Alacant ha de fer veure el seu bilingüisme en la imatge, en la comunicació interna i externa, de manera que l’increment substancial de la presència i l’ús del valencià siga compatible amb l’ús de les altres llengües segons el context i els destinataris.

3)      La Universitat d’Alacant ha d’organitzar la docència tenint en compte l’ensenyament en les dues llengües oficials.

Objectius específics o operatius:

1)      Fer visible el valencià i impulsar la sensibilització a l’ús de les dues llengües oficials en tota la comunitat universitària.

2)      Sensibilitzar la comunitat universitària sobre la necessitat de prendre mesures per a afavorir els usos del valencià en la gestió administrativa, en la docència i en les relacions amb els alumnes, els instituts i centres de batxillerat, les altres administracions valencianes o de l’àmbit de la Xarxa Vives, i la societat valenciana.

3)      Disposar d’una normativa general sobre els usos lingüístics institucionals que faça possible un ús equilibrat de les llengües oficials.

4)      Potenciar i difondre les bones pràctiques lingüístiques de la Universitat d’Alacant.

5)      Fer del bilingüisme actiu un valor de la Universitat d’Alacant i de tots els seus membres

6)      Utilitzar eines informàtiques d’ús general (per a la gestió administrativa, docent o econòmica, edició de webs, plataformes institucionals de suport a la docència o a la gestió, etc.) que tinguen la interfície de treball i les instruccions en valencià i que tinguen previst l’ús de les dues llengües oficials.

2.2.5 Extensió Universitària

Objectius estratègics:

1)      Augmentar de manera progressiva l'ús del valencià en les activitats culturals extraacadèmiques o complementàries a la formació acadèmica.

2)      Augmentar la presència del valencià en les activitats esportives dels equips de la Universitat.

Objectius específics o operatius:

1)      Augmentar de manera progressiva l’ús del valencià en les activitats culturals i extraacadèmiques, al campus o a les diferents seus universitàries, organitzades pel vicerectorat competent, sol o en col·laboració amb altres institucions.

2)      Augmentar de manera progressiva l’ús del valencià en les activitats de divulgació científica o culturals organitzades pels centres i els departaments.

3)      Continuar fent visible el valencià en les activitats esportives de la Universitat d’Alacant.

2.2.6 La Fundació General de la Universitat d’Alacant (FGUA)

Objectius estratègics:

1)      Aplicar els mateixos usos lingüístics que la Universitat d’Alacant

2)      Traslladar a totes les unitats de la Fundació General de la Universitat d’Alacant les bones pràctiques de bilingüisme i l’objectiu de visibilització del valencià que ja apliquen algunes unitats de la FGUA.

Objectius específics o operatius

1)      Seguir en totes les seues unitats els mateixos criteris de bilingüisme que la resta de la Universitat.

2)      Col·laborar en la visibilització del valencià en les seues iniciatives i activitats, i en les institucions en què participe.

2.2.7  Les empreses concessionàries de serveis a la comunitat universitària

Objectius estratègics:

1)      Informar les empreses externes que presten serveis a la Universitat d’Alacant que han de respectar els usos lingüístics i han de garantir l’atenció als usuaris en les dues llengües oficials, tant en els usos orals com en la retolació i altres usos escrits.

2)      Facilitar-los el suport i la formació lingüística bàsica en valencià per a poder atendre i informar en valencià els usuaris.

Objectius específics o operatius:

1)      Fer normal la presència i l’ús del valencià en les empreses externes que presten serveis als membres de la Universitat.

2)      Incorporar el valencià en l’atenció als usuaris.

Anàlisi
-------

:   **Modificat per:**

    * [Detalle
       MODIFICACIÓ DEL PLAN DE POLÍTICA LINGÜÍSTICA DE LA UNIVERSITAT D'ALACANT](/va/acuerdo/2565)
      30/09/2013





[Carretera Sant Vicent del Raspeig s/n  
03190 Sant Vicent del Raspeig - Alacant  
 Tel. 45 311 2824 - Fax 81 396 4339](https://www.google.es/maps/@17.144193,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12201&trk=tyah&trkInfo=tarId%2E0556613112597%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)